# René Baire

René Baire (francès: René-Louis Baire) (6è districte de París, 21 de gener de 1874 - Chambèri, 5 de juliol de 1932) va ser un matemàtic francès.

## Vida i obra

Fill d'un humil sastre de París que va morir quan ell tenia 16 anys, Baire va aconseguir beques per estudiar al Lycée Lakanal i al Lycée Henri IV abans d'ingressar a l'École Normale Supérieure el 1892. Durant els tres anys següents va ser un dels estudiants de matemàtiques més brillants. Després de graduar-se va obtenir una altra beca per estudiar a Itàlia on va conèixer i fer amistat amb Vito Volterra. També va ser professor d'institut a Troyes, Bar-le-Duc i Nancy. El 1899 va obtenir el doctorat amb una tesi en la que enunciava el teorema de categories de Baire. A partir de l'època de Bar-le-Duc es va començar a manifestar una malaltia de l'esòfag que el va turmentar tota la seva vida.
El 1901 va ser nomenat professor de matemàtiques a la universitat de Montpeller, de la qual va passar a la de Dijon (actualment Universitat de Borgonya) el 1905 i en la qual va romandre fins al 1914 moment en què va prendre una absència per curar-se de la seva malaltia a Lausana. L'esclat de la Primera Guerra Mundial el va impedir retornar i l'empitjorament de la seva malaltia el va incapacitar per les tasques de recerca. Tot i així, va rebre la Legió d'Honor i va ser nomenat membre de l'Acadèmia Francesa de les Ciències el 1922; a l'any següent va rebre el premi Auguste Estrade Delcros de l'Acadèmia Francesa de Ciències. El 1932 va tenir un atac especialment greu i va ser traslladat a un hospital psiquiàtric de Chambery on va morir.
Les seves recerques van ser en el camp de l'anàlisi de les funcions: a ell se li deu el concepte de semicontinuitat i ell va ser qui va utilitzar de forma sistemàtica a França els conceptes topològics i transfinits de Cantor. Tots aquests conceptes van ser desenvolupats en el seu llibre Leçons sur les fonctions discontinues de 1905, que va tenir notable influència posterior.

## Referències

* ↑ McElroy, 2005, p. 21.
* ↑ Cooke, 2005, p. 764.
* ↑ Jones, 1997-98, p. 363.
* ↑ «Notes». Bulletin of the American Mathematical Society, vol. 30 num. 5, May-June 1924, pàg. 282.
* ↑ Cooke, 2005, p. 765.
* ↑ Steuding, 2016, p. 493.
* ↑ Cooke, 2005, p. 772.

## Bibliografia

* Cooke, Roger. «Henri Lebesgue and René Baire: Three books on Mathematical Analysis (1904-1906)». A: Ivor Grattan-Guinness (ed.). Landmark Writings in Western Mathematics 1640-1940 (en anglès). Elsevier, 2005, p. 757-777. ISBN 0-444-50871-6.
* Dugac, Pierre «Notes et documents sur la vie et l'œuvre de René Baire» (en francès). Archive for History of Exact Sciences, Vol. 15, Num. 4, 1976, pàg. 297–383. DOI: 10.1007/BF00328176. ISSN: 0003-9519.
* Jones, Sara Hawtrey «Applications of the Baire Category Theorem» (en anglès). Real Analysis Exchange, Vol. 23, Num. 2, 1997-98, pàg. 363-394. ISSN: 0147-1937.
* McElroy, Tucker. A to Z of mathematicians (en anglès). Facts on File, 2005. ISBN 0-8160-5338-3.
* Steuding, Jörn. «On Liuoville Numbers: Yet another Application of Functional Analysis to Number Theory». A: Jürgen Sander, Jörn Steuding, Rasa Steuding (eds.). From Arithmetic to Zeta-Functions: Number Theory in Memory of Wolfgang Schwarz (en anglès). Springer, 2016, p. 485-508. ISBN 978-3-319-28202-2.

## Enllaços externs

* O'Connor, John J.; Robertson, Edmund F. «René Baire» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Costabel, Pierre. «Baire, René Louis». Complete Dictionary of Scientific Biography, 2008. [Consulta: 12 octubre 2019]. (anglès)